Diari Oficial de la Generalitat Valenciana


Sumari del DOGV 8033, del 05-05-2017 (2017/3762)

DECRET 56/2017, de 28 d'abril, del Consell, pel qual es regulen les mesures per a la diversificació pesquera i aqüícola a la Comunitat Valenciana.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/04/28/56/dof/vci/html**

### Dades del document

Número de DOGV
:   8033

Data del DOGV
:   05-05-2017

Secció del DOGV
:   I. DISPOSICIONS GENERALS

Número del document
:   2017/3762


Data del document
:   28-04-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Decret

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

DECRET 56/2017, de 28 d'abril, del Consell, pel qual es regulen les mesures per a la diversificació pesquera i aqüícola a la Comunitat Valenciana. [2017/3762]  
PREÀMBUL  
  
L'adaptació del sector pesquer a la nova política pesquera comuna requereix l'adopció de nous marcs normatius que permeten la realització d'activitats fins ara no regulades. A fi de permetre l'exercici pels professionals de la pesca i de l'aqüicultura d'activitats de diversificació, fins ara no realitzades, que puguen generar noves vies d'ingressos amb l'oferta d'activitats turístiques, educatives i culturals.  
  
D'altra banda, la potencialitat del seu desenvolupament no admet dubte, al coincidir les poblacions pesqueres amb les grans aglomeracions residencials o turístiques que demanen activitats relacionades amb el mar i amb les seues tradicions que complementen l'àmplia oferta d'activitats existent.  
El turisme pesquer o mariner, i en particular les modalitats de pesca turisme i turisme aqüícola, poden ajudar a diversificar l'economia en les zones pesqueres per mitjà de serveis complementaris del sector pesquer que generen llocs de treball, posen en relleu els valors de l'activitat i contribuïsquen a la protecció del medi ambient i el consum dels productes pesquers locals, la qual cosa pot resultar un revulsiu per a l'hostaleria basada en aquest producte local i generar un increment de valor en tota la cadena de producció i distribució.  
L'exercici del turisme pesquer o mariner i l'aqüícola a la Comunitat Valenciana ha de permetre als pescadors i aqüicultors aconseguir una millora econòmica, promocionar els seus productes i, al mateix temps, apropar-se a la ciutadania des de perspectives diferents, com la cultural, la gastronòmica, la tecnològica o la social. També ha de servir per a revalorar els productes pesquers de la Comunitat Valenciana i els oficis relacionats i promoure la recuperació de la cultura, les tradicions i el patrimoni vinculats a la pesca.  
Aquestes activitats s'han de dur a terme pels professionals del sector mitjançant una contraprestació econòmica, i han d'estar orientades a la valoració i la difusió de les activitats i els productes del sector i també de la cultura, els costums, les tradicions i el patrimoni mariners amb l'objectiu principal de diversificar l'economia en les zones pesqueres i posar en relleu els valors positius de l'activitat que al seu torn contribueixen a la protecció del medi ambient i el consum dels productes pesquers locals.  
El Reglament (UE) 508/2014, del Parlament Europeu i del Consell, de 15 de maig de 2014, relatiu al fons europeu marítim i de la pesca, recolza en l'article 30 aquest tipus d'actuacions.  
La Llei 3/2001, de 26 de març, de pesca marítima de l'Estat, regula en l'article 74.bis, la coordinació i el foment de la diversificació econòmica del sector pesquer i aqüícola, en particular el turisme aqüícola, el turisme pesquer o mariner i la pesca turisme, sense perjuí de les competències del Ministeri d'Indústria, Energia i Turisme, i de les comunitats autònomes i en l'article 74 ter, les condicions de la pesca turisme.  
  
S'ha de tindre en compte que l'article 4.7 del Reial decret 418/2015, de 29 de maig, pel qual es regula la primera venda dels productes pesquers, preveu que els concessionaris de llotges o establiments autoritzats poden vendre productes pesquers a consumidors finals sempre que aquesta activitat estiga emmarcada en una activitat de pesca turisme o turisme aqüícola.  
La Llei 5/2017, de 10 de febrer, de la Generalitat, de pesca marítima i aqüicultura de la Comunitat Valenciana, en el capítol III del títol II, regula les mesures de diversificació pesquera i aqüícola i estableix que es regularan reglamentàriament aquestes activitats i en especial les condicions particulars de la pesca turisme.  
Aquesta disposició està inclosa en el Pla normatiu de l'Administració de la Generalitat per a 2017.  
Per tot això, a proposta de la consellera d'Agricultura, Medi Ambient, Canvi Climàtic i Desenvolupament Rural, de conformitat amb l'article 28.c de la Llei 5/1983, de 30 de desembre, de la Generalitat, del Consell, i complit el tràmit d'informació pública amb les associacions del sector havent sigut demanat l'informe preceptiu de l'Advocacia de la Generalitat, conforme el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del 28 d'abril de 2017,  
  
  
DECRETE  
  
Article 1. Objecte i àmbit d'aplicació  
1. Aquest decret té per objecte regular les mesures de diversificació dels sectors pesquer i aqüícola en l'àmbit competencial de la Comunitat Valenciana, com a conjunt d'activitats complementàries vinculades totalment o parcialment a la pesca marítima i l'aqüicultura, a fi d'aconseguir la diversificació econòmica d'aquests sectors i la promoció dels seus productes.  
2. El règim establit en aquest decret s'entén sense perjuí del compliment de la normativa i de les autoritzacions, llicències i la resta d'obligacions requerides per altres administracions o organismes en funció del tipus d'activitat de diversificació que es realitze.  
  
Article 2. Definicions  
1. Diversificació pesquera o aqüícola: l'exercici d'activitats complementàries realitzades per professionals del sector pesquer o de l'aqüicultura, a fi de reforçar l'economia de les comunitats pesqueres.  
  
2. Turisme pesquer o mariner: activitat exercida pels col·lectius de professionals del mar, per mitjà de contraprestació econòmica, orientada a la valoració i difusió de les activitats i productes del medi marí, així com dels costums, tradicions, patrimoni i cultura marinera, que per això transcendeix la mera activitat extractiva i comercial.  
  
3. Turisme aqüícola: activitat exercida pels col·lectius de professionals que exerceixen l'activitat de l'aqüicultura, per mitjà de contraprestació econòmica, orientades a la valoració i difusió de la seua activitat i dels productes del medi aqüícola.  
4. Pesca turisme: tipus d'activitat de turisme pesquer o mariner desenvolupada a bord d'embarcacions pesqueres per part de professionals del sector, per mitjà de contraprestació econòmica, que té per objecte la valoració i difusió del seu treball en el medi marí, en la qual els turistes embarcats no podran exercir l'activitat pesquera.  
5. Demostracions de pesca: activitat realitzada amb qualsevol art de pesca permès que té com a objectiu mostrar el seu funcionament i característiques en el lloc de l'extracció de recursos marins, sense perjuí que de la demostració es puga derivar l'extracció accidental d'una xicoteta quantitat de recursos marins.  
  
Article 3. Finalitats  
Les mesures de diversificació pesquera i aqüícola a la Comunitat Valenciana, estaran relacionades almenys amb una de les finalitats següents:  
1. Difondre el patrimoni, les tradicions, els oficis, la gastronomia i la cultura vinculats a la pesca, el marisqueig, l'aqüicultura i l'entorn d'aquests sectors.  
2. Promoure i revalorar els productes de la pesca, el marisqueig i l'aqüicultura, incloses la compra i la degustació de peix i marisc.  
3. Divulgar les tècniques pesqueres, els arts i els aparells de pesca i l'evolució social, econòmica i tecnològica d'aquest sector.  
4. Facilitar l'adquisició de marxandatge, material educatiu i objectes de record vinculats a l'activitat de la pesca, el marisqueig i l'aqüicultura.  
  
5. Portar a terme observacions de fauna marina des d'embarcacions, especialment d'aus i cetacis.  
6. Qualsevol altra que permeta la dinamització econòmica i la promoció dels sectors de la pesca, el marisqueig i l'aqüicultura.  
  
Article 4. Condicions generals per a aplicar les mesures de diversificació pesquera i aqüícola  
1. Poden dur a terme qualsevol de les activitats que tenen com a objectiu principal una o més de les finalitats indicades en l'article 3, a més de les persones físiques, les persones jurídiques següents:  
a) Les entitats mercantils constituïdes per titulars d'autoritzacions, concessions o llicències a què es refereix l'apartat 2.a d'aquest article, confraries de pescadors o organitzacions de productors pesquers.  
  
b) Les empreses de serveis vinculats amb les activitats turístiques, d'oci, educatives o culturals, objecte d'aquest decret junt amb els titulars d'autoritzacions, concessions o llicències a què es refereix l'apartat 2.a d'aquest article, les confraries de pescadors o les organitzacions de productors, mitjançant un acord en què els membres del sector pesquer tinguen un percentatge de decisió superior al 50 %.  
c) Les entitats mercantils constituïdes per empreses de serveis vinculats amb l'exercici d'activitats turístiques, d'oci, educatives o culturals, objecte d'aquest decret junt amb els titulars d'autoritzacions, concessions o llicències a què es refereix l'apartat 2.a d'aquest article, confraries de pescadors o organitzacions de productors, sempre que més del 50 % de les accions o participacions de l'entitat pertanga als membres del sector pesquer.  
2. Requisits generals que han de complir les persones físiques o jurídiques que vulguen dur a terme aquestes activitats:  
a) Ser titular de l'autorització, la concessió o la llicència professional de pesca, aqüicultura o marisqueig.  
b) Elaborar una memòria descriptiva de les activitats que volen dur a terme i dels mitjans tècnics i els recursos que han d'emprar-se per a fer-ho.  
c) Disposar de les pòlisses i les assegurances que corresponen segons l'activitat, i concretament les següents:  
1r. Cobertura de responsabilitat civil per al personal aliè a l'embarcació quan l'activitat tinga lloc a bord d'una embarcació de pesca professional.  
2n. Cobertura de responsabilitat civil per al personal aliè al recinte quan l'activitat tinga lloc en una instal·lació.  
3r. Assegurança de responsabilitat civil que cobrisca tots els participants de l'activitat quan l'activitat tinga lloc en terra en el marc del turisme mariner.  
3. Requisits complementaris que han de complir les persones peticionàries, en el cas que les activitats tinguen lloc a bord d'embarcacions:  
a) Estar inscrites i d'alta en el Registre General de la Flota Pesquera.  
b) Acreditar que compleixen totes les condicions establertes en l'article 74 ter de la Llei 3/2001, de 26 de març, de pesca marítima de l'Estat, en el cas que s'exercisca l'activitat de pesca turisme.  
4. Les activitats regulades en aquest decret poden ser desenvolupades en aigües marítimes o continentals, a bord de vaixells o en instal·lacions d'aqüicultura, o en sòl ferm, sense perjuí de les limitacions o condicions que l'Administració General de l'Estat establisca en virtut de les seues competències en aigües exteriors.  
  
Article 5. Condicions específiques per a dur a terme activitats de turisme pesquer o mariner  
1. Les activitats incloses dins del turisme pesquer o mariner han de tindre lloc en terra o a bord d'embarcacions pesqueres professionals. En el cas que siguen a bord d'una embarcació com a part del turisme mariner no poden incloure l'exercici de cap activitat pesquera.  
  
2. Els vaixells i les embarcacions que realitzen activitats de turisme pesquer o mariner disposaran prèviament de l'autorització preceptiva de l'Administració General de l'Estat competent en els aspectes relacionats amb la seguretat de les embarcacions, dels seus equips, del passatge i de les normes de policia que a aquest efecte establisca la capitania marítima, i garantiran el compliment de la normativa aplicable en l'àmbit de la marina mercant.  
3. Quan es duguen a terme activitats de turisme pesquer o mariner que incloguen observacions de fauna marina des d'embarcacions, queda totalment prohibit donar aliments als animals, interferir en les seues rutes o destorbar les zones de cria; tampoc es pot incomplir cap altra limitació que establisca la normativa sectorial aplicable.  
4. Les activitats que tinguen lloc en terra han de complir tota la normativa sectorial que corresponga, en particular la relativa a la higiene i el turisme.  
  
Article 6. Condicions específiques per a dur a terme la pesca turisme  
1. La realització d'activitats de pesca turisme hauran de complir les condicions de seguretat següents:  
a) Hauran de dur-se a terme d'acord amb les condicions previstes en la normativa específica d'aplicació segons la modalitat pesquera, respecte a les èpoques, els horaris, el límit de captures i les zones autoritzades.  
b) Es disposarà d'una assegurança de responsabilitat civil en vigor o una altra garantia financera equivalent que cobrisca els possibles danys de tot el passatge, en compliment d'allò que s'ha exigit en l'article 74 ter, de la Llei 3/2001, de 26 de març, de pesca marítima de l'Estat, afegit per la Llei 33/2014, de 26 de desembre.  
c) Les embarcacions disposaran dels elements de salvament i seguretat en nombre i tipus suficients per a totes les persones que embarquen. La farmaciola de bord haurà de ser l'adequada al tipus de navegació que realitze l'embarcació.  
d) El patró o patrona de l'embarcació es responsabilitzarà de les condicions de seguretat en què es realitze l'embarcament del passatge. No admetrà l'embarcament de menors sense l'autorització per escrit del pare, de la mare o qui exercisca la tutoria legal o persones que requerisquen assistència especial en condicions que no siguen compatibles amb la pràctica segura de l'activitat.  
e) L'embarcació disposarà de mitjans d'accés segur per al passatge.  
  
f) L'activitat pesquera només pot ser exercida per la tripulació de l'embarcació. El maneig dels arts de pesca i dels elements auxiliars només seran manipulats per la tripulació. Aquestes operacions es realitzaran en tot moment tenint present la presència a bord del passatge no familiaritzat amb l'activitat pesquera. En el cas que pel tipus d'art, maniobra o activitat concreta siga necessari, per raons de seguretat, s'habilitaran espais a bord en què el passatge estiga lliures de perill i es prohibirà l'accés a determinades zones del vaixell durant les maniobres que comporten risc.  
g) Amb antelació a la desatracada es proporcionarà per escrit al passatge tota la informació sobre el vaixell, les mesures de seguretat a complir i se'ls explicarà les condicions en què es realitzarà l'activitat. L'esmentada informació es traslladarà també de forma verbal i de manera comprensible.  
h) El patró o patrona de l'embarcació es responsabilitzarà tant que les condicions meteorològiques com les operatives del vaixell siguen les adequades per a la realització de l'activitat,  
i) El passatge haurà de portar posada, en tot moment, l'armilla salvavides i els altres elements de seguretat necessaris per al tipus d'activitat que es realitze en el vaixell on s'haja de desenvolupar la pesca turisme.  
j) Amb independència de les limitacions que els certificats de l'embarcació, la seua condició constructiva, les condicions operatives i els elements de seguretat i salvament imposen, el nombre màxim de passatgers permesos no excedirà:  
1r. Per a vaixells o embarcacions fins a 8 metres d'eslora, 2 persones.  
2n. Per a vaixells o embarcacions de més de 8 metres fins a 12 metres d'eslora, 4 persones.  
3r. Per a vaixells o embarcacions de més de 12 metres fins a 20 metres d'eslora, 8 persones.  
4t. Per a vaixells o embarcacions de més 20 metres d'eslora, 12 persones.  
En el cas que l'activitat es duga a terme per mitjà d'embarcacions auxiliars i de transport, de les llistes quarta i sisena respectivament del Registre Matrícula de Vaixells, que acompanyen les embarcacions durant una part de la pesca sense realitzar aquestes pesca extractiva, els límits seran:  
1r. Per a vaixells o embarcacions fins a 8 metres d'eslora, 4 persones.  
2n. Per a vaixells o embarcacions de més de 8 metres i fins a 12 metres d'eslora, 8 persones.  
3r. Per a vaixells o embarcacions de més de 12 metres i fins a 20 metres d'eslora, 12 persones.  
4t. Per a vaixells o embarcacions de més de 20 metres d'eslora, 14 persones.  
2. En el cas que foren necessàries, les obres d'adaptació del vaixell per a aquesta activitat seran tractades com una modernització, tal com es regula en el Reial decret 1549/2009, de 9 d'octubre, sobre ordenació del sector pesquer i adaptació al Fons Europeu de la Pesca o norma que el substituïsca, sense que es puga incrementar, en cap cas, la capacitat del vaixell, ni en GT ni en kW així com la capacitat de pesca.  
  
3. Mitjançant una disposició reglamentària es podran establir les èpoques, els horaris i les zones autoritzades per a dur a terme les activitats de demostració de pesca, enteses com les activitats que es duen a terme amb arts o aparells de pesca professional que poden conduir a la captura de productes pesquers.  
4. En qualsevol cas s'han de complir les condicions establertes en l'article 74 ter de la Llei 3/2001.  
  
Article 7. Condicions de comercialització dels productes pesquers obtinguts  
1. La venda i el consum dels productes pesquers procedents de la pesca turisme es realitzaran d'acord amb la normativa de comercialització dels productes pesquers i la normativa reguladora del comerç i el consum, en especial l'article 4.7, Reial decret 418/2015, de 29 de maig, pel qual es regula la primera venda dels productes pesquers.  
  
2. Les captures que es produïsquen com a conseqüència de les demostracions de pesca han de complir la normativa específica sobre talles mínimes i espècies.  
  
Article 8. Declaració responsable d'inici de les activitats de diversificació pesquera i sol·licitud d'autorització de les activitats de pesca turisme  
1. Declaració responsable d'inici de les activitats de diversificació.  
  
a) Els operadors d'activitats de turisme pesquer o mariner, turisme aqüícola i demostracions de pesca regulades per aquest decret, han de presentar de forma prèvia a l'inici de l'activitat una declaració responsable de l'activitat a través dels models normalitzats que es publicaran en la seu electrònica de la Generalitat, www.gva.es, preferentment en la direcció territorial de la conselleria competent en pesca marítima de la província que corresponga, o per mitjà de qualsevol de les formes que estableix la Llei 39/2015, d'1 d'octubre, de règim jurídic del sector públic.  
No obstant això, les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones sol·licitants, que no estant obligades a això, opten per aquesta via, presentaran les sol·licituds telemàticament a través de la seu electrònica de la Generalitat: www.gva.es.  
Per a poder accedir a aquest sistema telemàtic, la persona sol·licitant haurà de disposar de firma electrònica avançada, amb el certificat reconegut per a la ciutadania (persona física), emés per l'Autoritat de Certificació de la Comunitat Valenciana o DNI electrònic i resta de certificats reconeguts inclosos en La Llista de confiança de prestadors de serveis de certificació.  
b) Poden presentar la declaració responsable:  
1er. La persona responsable de l'empresa o entitat del sector pesquer que figura en l'article 4 interessada a dur a terme i gestionar activitats de turisme pesquer o mariner.  
2n. La persona responsable del centre d'aqüicultura interessada a dur a terme l'activitat de turisme aqüícola.  
c) La declaració responsable constarà de la declaració que es disposa de la següent documentació acreditativa i necessària per a desenrotllar l'activitat:  
1r. Per a les persones, empreses o entitats que es dediquen a activitats de turisme pesquer o mariner:  
i) La documentació que acredita que es compleix el que estableixen els apartats a, b i c de l'article 4.2.  
ii. La documentació que acredita que disposen de les llicències i els permisos sectorials que procedisquen.  
iii. La llista del personal de què disposen per a dur a terme cada una de les activitats que ofereixen i la documentació acreditativa de la formació.  
2n. Per a l'activitat de turisme mariner a bord d'embarcacions, a més del que estableix la lletra a, la documentació que acredita que es compleix el que estableix l'article 4.3.  
3r. Per a l'activitat de turisme aqüícola, la documentació que acredita que es compleixen els apartats a, b i c de l'article 4.2.  
d) L'inici de les activitats només és possible si la persona interessada compleix totes les condicions generals previstes en l'article 4 i pot acreditar tots els aspectes de la documentació prevista en el punt 4 d'aquest article en el moment de presentar la declaració responsable.  
  
2. Sol·licitud d'autorització d'activitats de pesca turisme.  
a) Els operadors d'activitats de pesca turisme, han de presentar una sol·licitud d'autorització d'activitat, a través dels models normalitzats que es publicaran en la seu electrònica de la Generalitat, www.gva.es, preferentment en la direcció territorial de la conselleria competent en pesca marítima de la província que corresponga, o mitjançant qualsevol de les formes que estableix la Llei 39/2015, d'1 d'octubre, de règim jurídic del sector públic.  
No obstant això, les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones sol·licitants, que no estant obligades a això, opten per aquesta via, presentaran les sol·licituds telemàticament a través de la seu electrònica de la Generalitat: www.gva.es.  
Per a poder accedir a aquest sistema telemàtic, la persona sol·licitant haurà de disposar de firma electrònica avançada, amb el certificat reconegut per a la ciutadania (persona física), emés per l'Autoritat de Certificació de la Comunitat Valenciana o DNI electrònic i resta de certificats reconeguts inclosos en la llista de confiança de prestadors de serveis de certificació.  
En el cas que la sol·licitud no reunisca els requisits exigits o no s'acompanyen els documents preceptius, la persona interessada serà requerida perquè, en un termini de 10 dies, esmene la falta o acompanye els documents, amb la indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes que preveu l'article 21 apartat 1r de la Llei 39/2015, d'1 d'octubre, del procediment administratiu comú de les administracions públiques.  
b) La sol·licitud d'autorització per a dur a terme l'activitat de pesca turisme, la presentarà l'armador o armadora de l'embarcació interessada.  
c) La documentació a presentar junt amb la sol·licitud d'autorització serà:  
1r. La documentació que acredita que es compleix el que estableixen els apartats a, b i c de l'article 4.2.  
2n. La documentació que acredita que es compleix el que estableix l'article 4.3.  
3r. La documentació que acredita que disposen de les llicències i els permisos sectorials que procedisquen i en particular les referides en l'article 5.  
4t. La llista del personal de què disposen per a dur a terme cada una de les activitats que ofereixen i la documentació acreditativa de la formació.  
d). La direcció territorial de la conselleria competent en matèria de pesca, resoldrà l'autorització de les activitats de pesca turisme.  
El termini màxim per a la resolució dels procediments d'atorgament, modificació i extinció d'autoritzacions serà de tres mesos. Transcorregut aquest termini sense que s'emeta resolució, les sol·licituds s'entendran estimades.  
3. D'acord amb el que disposa l'article 28 de la Llei 39/2015, d'1 d'octubre, la presentació de la declaració responsable d'inici d'activitats de diversificació pesquera i la sol·licitud d'autorització d'activitats de pesca turisme, comporta l'autorització a l'òrgan gestor del procediment per a obtindre directament les dades d'identitat de la persona sol·licitant o, si és el cas, de la seua representant legal i del compliment de les condicions i requisits establits en l'article 4. En el cas que la persona sol·licitant s'opose que l'òrgan gestor obtinga directament aquesta informació, haurà d'indicar-ho expressament en el formulari, quedant obligada a aportar els documents acreditatius corresponents.  
  
4. La inexactitud, falsedat o omissió, de caràcter essencial, de qualsevol dada o document que consta o acompanya, tant en la declaració responsable d'inici d'activitat de diversificació pesquera com en la sol·licitud d'autorització de pesca turisme comporta, amb l'audiència prèvia de la persona interessada, que queden sense efecte i impedisquen l'exercici de l'activitat des del moment que es coneguen els fets. La persona titular de la direcció general competent en matèria de pesca emetrà una resolució en aquest sentit.  
5. Les persones interessades són responsables de la veracitat dels documents que presenten, podent sol·licitar els òrgans gestors de manera motivada la confrontació de les còpies aportades per elles, per al que podran requerir l'exhibició del document o de la informació original, sense perjuí de les facultats de comprovació, control i inspecció que tinguen atribuïdes les administracions públiques.  
  
Article 9. Identificació de les persones i les empreses o entitats que realitzen activitats incloses dins de les mesures per a la diversificació pesquera i aqüícola  
Les persones i les empreses o entitats que realitzen activitats incloses dins de les mesures per a la diversificació pesquera i aqüícola, i particularment les que es dediquen a la pesca turisme, el turisme pesquer o mariner o el turisme aqüícola, hauran d'exhibir en un lloc visible, bé en el vaixell o en les instal·lacions o dependències on es duen a terme les activitats, l'acreditació que els identifica com a lloc autoritzat per a dur a terme qualsevol de les activitats incloses dins de les mesures per a la diversificació dels sectors pesquer i aqüícola.  
  
  
Article 10. Seguiment i control administratiu de les activitats  
1. Abans del 10 de desembre de cada any les persones i les empreses o entitats que duen a terme activitats per a la diversificació dels sectors pesquer i aqüícola han de presentar a la direcció general competent en matèria de pesca una memòria anual d'activitats que continga la descripció, com a mínim, dels aspectes següents:  
a) Les activitats que s'han dut a terme i el nombre de persones que han participat.  
b) L'impacte econòmic sobre l'activitat principal.  
c) Els beneficis econòmics i socials per al sector.  
d) El material de promoció, didàctic o divulgatiu, si n'hi ha.  
e) La valoració de les activitats que s'han dut a terme i la previsió de canvis que es volen fer en el futur, si és procedent.  
2. La direcció general competent en matèria de pesca pot efectuar en qualsevol moment els controls que considere necessaris per a comprovar que les persones i les empreses o entitats que duen a terme les activitats regulades en aquest decret compleixen les condicions que s'exigeixen i iniciar les actuacions sancionadores corresponents.  
3. Aquests controls s'efectuaran sense perjuí dels controls que puguen dur a terme altres administracions competents en aquesta matèria.  
4. L'obtenció de l'autorització de la direcció general competent en matèria de pesca no eximeix de l'obtenció de les autoritzacions i les llicències ni del compliment de la normativa i la resta d'obligacions que requerisquen altres administracions o organismes d'acord amb els tipus d'activitat de diversificació que es facen i l'àmbit territorial o l'espai on tinguen lloc, i en particular de tot el que tinga a veure amb el sector turístic.  
  
DISPOSICIÓ ADDICIONAL  
  
Primera. Incidència pressupostària  
L'aplicació i el desenvolupament d'aquest decret no podrà tindre cap incidència en la dotació dels capítols de despesa assignada a la conselleria competent en matèria de pesca marítima i en qualsevol cas haurà de ser atesa amb els mitjans personals i materials d'aquesta conselleria.  
  
  
Segona. Creació del Registre de persones i empreses o entitats dedicades a activitats per a la diversificació dels sectors pesquer i aqüícola  
  
Es crea un Registre de persones i empreses o entitats dedicades a activitats per a la diversificació dels sectors pesquer i aqüícola, i concretament les seccions de pesca turisme, turisme pesquer o mariner i turisme aqüícola. Aquest registre s'actualitzarà periòdicament, i es publicarà en el web   
http://www.agroambient.gva.es/web/agricultura/pesca/presentacion  
La informació actualitzada d'aquest registre es remetrà almenys anualment a l'òrgan competent del ministeri amb competències en matèria de diversificació del sector pesquer i aqüícola per a la seua anotació, si és procedent, en el Registre General de la Flota Pesquera.  
  
DISPOSICIÓ DEROGATÒRIA  
  
Única  
Queden derogades totes les disposicions que del mateix rang o d'un rang inferior s'oposen al que disposa aquest decret.  
  
DISPOSICIONS FINALS  
  
Primera. Desenvolupament normatiu  
Es faculta la direcció general competent en pesca marítima, perquè emeta els actes, les resolucions i les instruccions que siguen necessaris per a l'aplicació d'aquest decret.  
  
Segona. Entrada en vigor  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.  
  
València, 28 d'abril de 2017  
  
El president de la Generalitat  
XIMO PUIG I FERRER  
  
La consellera d'Agricultura Medi Ambient,   
Canvi Climàtic i Desenvolupament Rural  
ELENA CEBRIÁN CALVO


Còpia Permalink ELI